Neuvoston päätelmät huumausaineiden väärinkäytön ja huumausaineiden monikäytön uusia suuntauksia ja muotoja ja niihin liittyviä riskejä koskevien tietojen verkottamisesta



Virallinen lehti nro C 017 , 19/01/2001 s. 0002 - 0002



Neuvoston päätelmät huumausaineiden väärinkäytön ja huumausaineiden monikäytön uusia suuntauksia ja muotoja ja niihin liittyviä riskejä koskevien tietojen verkottamisesta (2001/C 17/02) Euroopan unionin neuvosto hyväksyy huumausaineiden väärinkäytön ja huumausaineiden monikäytön uusia suuntauksia ja muotoja ja niihin liittyviä riskejä koskevien tietojen verkottamiselle seuraavat suuntaviivat: (1) Euroopan unionin huumausainestrategian (2000-2004) ja sen täytäntöönpanemiseksi hyväksytyn toimintaohjelman mukaan olisi suotavaa luoda järjestelmä, jonka avulla huumausaineiden väärinkäytön ja huumausaineiden monikäytön uusista suuntauksista ja muodoista ja niihin liittyvistä riskeistä saataisiin nopeammin tietoa. (2) Kaikissa jäsenvaltioissa ja Euroopan tasolla jo olemassa olevien tietojärjestelmien vuoksi ei ole tarpeen eikä toivottavaa luoda tätä tarkoitusta varten uusia rakenteita, uusia verkostoja tai uusia taloudellisia velvoitteita jäsenvaltioille. (3) Euroopan huumausaineiden ja niiden väärinkäytön seurantakeskuksen (EDMC) perustamisesta 8 päivänä helmikuuta 1993 annetulla neuvoston asetuksella (ETY) N:o 302/93 perustettua Reitox-tietoverkkoa olisi hyödynnettävä mahdollisimman paljon. (4) Reitox-verkon toimintaa voitaisiin kehittää kahteen suuntaan: - huumausaineiden väärinkäytön ja huumausaineiden monikäytön ja niihin liittyvien riskien uusien suuntauksien ja mallien seurantaan, - näiden tietojen toimittamiseen viranomaisille, alan ammattilaisille sekä ehkäisytyössä toimiville, jotta nämä voivat toteuttaa soveltuvia ehkäisytoimenpiteitä mahdollisimman nopeasti. (5) Tällainen toimintalinja edellyttää, että Reitox-verkon kansalliset keskukset voivat hyödyntää alan muiden järjestöjen tai verkkojen (kansallisten lääkearviointivirastojen, kansanterveyslaitosten, terveydenhoidon ammattilaisten verkostojen, ehkäisevää työtä tekevien yhdistysten, sairaalalaboratorioiden, rikosteknisten laboratorioiden jne.) tuottamaa tietoa. (6) EDMC:n ja Euroopan lääkearviointiviraston olisi (EMEA) omien ohjelmiensa mukaisesti määriteltävä edellytykset jatkuvalle yhteistyölle, jotta ne voivat toimivaltuuksiensa mukaisesti vaihtaa hyödyllisiä tietoja Euroopan tasolla psykoaktiivisten lääkkeiden käyttöön ja/tai monikäyttöön liittyvistä riskeistä ja väärinkäytön mahdollisuudesta. Europol osallistuisi oman toimivaltansa rajoissa toimittamalla tietoja laittoman huumausainekaupan uusista suuntauksista. (7) Asiasta kiinnostuneita jäsenvaltioita ja kansallisia ja Euroopan tason virastoja (EDMC, EMEA jne.) pyydetään osallistumaan yhteisön talousarviosta rahoitettuun koehankkeeseen, jolla on tarkoitus vaihtaa tietoja huumausaineiden väärinkäytön ja huumausaineiden monikäytön uusista suuntauksista ja muodoista. Tämän 18 kuukautta kestävän koehankkeen aikana olisi myös määriteltävä sekä rahoitusta että mukaan otettavia aineita koskevat edellytykset, joilla mahdollistetaan tällaisten tietojen vaihtaminen useampien valtioiden kesken. (8) Komissiota ja jäsenvaltioita kehotetaan selvittämään tapoja näiden tavoitteiden saavuttamiseksi.